CELEX: 62021TN0078
Language: mt
Date: 2021-08-24 00:00:00
Title: Kawża T-78/21: Rikors ippreżentat fl-24 ta’ Awissu 2021 – PV vs Il-Kummissjoni

25.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 431/38
            
         
      Rikors ippreżentat fl-24 ta’ Awissu 2021 – PV vs Il-Kummissjoni
      (Kawża T-78/21)
      (2021/C 431/46)
      Lingwa tal-kawża: il-Franċiż
      
         Partijiet
      
      
         Rikorrent: PV (rappreżentant: D. Birkenmaier, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli u fondat;
               
            konsegwentement,
      
                  —
               
               
                  tannulla d-deċiżjonijiet li ġejjin: iċ-ċaħda tat-talba inizjali D/191/20 tal-20 ta’ Lulju 2020, iċ-ċaħda tal-ilment R/458/20 tad-29 ta’ Jannar 2021, iċ-ċaħda tal-ilment R/137/21 tal-1 ta’ Lulju 2021 kif ukoll iċ-ċaħda tal-ilment R/512/20 tas-26 ta’ Frar 2021 fl-aspetti kollha tagħhom fuq il-bażi tal-prinċipju ġenerali tad-dritt “fraus omnia corrompit”, ta’ manuvri frawdolenti kkaratterizzati jew ta’ qerda ta’ drittijiet soċjali kif ipprojbit mill-Artikolu 34 tal-Karta;
               
            
                  —
               
               
                  tannulla ċ-ċaħda tal-ilment R/512/20 tas-26 ta’ Frar 2021, b’riżultat ta’ ksur tal-Artikolu 41(2)(a) tal-Karta;
               
            
                  —
               
               
                  tattribwixxi l-kumpensi li ġejjin fuq il-bażi tal-Artikoli 268 u 340 TFUE:
                  
                              —
                           
                           
                              tordna l-ħlas għad-danni morali ta’ EUR 100 000 u għad-danni materjali ta’ EUR 47 221,02 li jirriżultaw miċ-ċaħda ta’ dawn id-deċiżjonijiet ikkontestati u stmati għal total ta’ EUR 147 221,02 bla ħsara għal kull evalwazzjoni mill-ġdid flimkien mal-interessi moratorji u kumpensatorji sal-jum tal-ħlas komplet tagħhom;
                           
                        u fi kwalunkwe każ,
               
            
                  —
               
               
                  tikkundanna lill-konvenuta għall-ispejjeż kollha, inklużi għal dawk tal-assistenza ġudizzjarja.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka għaxar motivi.
      
                  1.
               
               
                  L-ewwel motiv, ibbażat fuq il-ksur tal-Artikoli 1, 3, 4 u 31(1) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) kif ukoll tal-Artikoli 1e(2) u 12a tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”).
               
            
                  2.
               
               
                  It-tieni motiv, ibbażat fuq il-ksur tal-prinċipju ġenerali tad-dritt “fraus omnia corrumpit” u tal-Artikolu 41(1) tal-Karta minħabba l-użu ta’ firma falza fid-deċiżjoni ta’ tneħħija tad-drittijiet għal pensjoni kollha tar-rikorrent.
               
            
                  3.
               
               
                  It-tielet motiv, ibbażat fuq aġir frawdolenti u fuq użu ħażin ta’ fondi li taw lok għal ksur mill-ġdid tal-prinċipju “fraus omnia corrumpit”.
               
            
                  4.
               
               
                  Ir-raba’ motiv, ibbażat fuq ksur tal-Artikoli 59 u 60 tar-Regolamenti tal-Persunal, fuq ksur tal-prinċipju ta’ legalità u ta’ ordni pubbliku mill-Uffiċċju “Amministrazzjoni u Ħlas tal-Intitolamenti Individwali” (PMO) tal-Kummissjoni li ma għandux il-kompetenza jneħħi d-drittijiet għal pensjoni permezz ta’ sanzjoni arbitrarja adottata kontra individwu wieħed.
               
            
                  5.
               
               
                  Il-ħames motiv, ibbażat fuq ksur ikkaratterizzat tal-Artikolu 34 tal-Karta b’qerda tad-drittijiet soċjali u bi ksur tal-Artikolu 77 tar-Regolamenti tal-Persunal b’kosnegwenza li tneħħew id-drittijiet għal pensjoni.
               
            
                  6.
               
               
                  Is-sitt motiv, ibbażat fuq ksur tar-regola tad-dritt “ne bis in idem” u tal-Artikolu 50 tal-Karta, kif ukoll tal-Artikolu 9(3) tal-Anness IX tar-Regolamenti tal-Persunal.
               
            
                  7.
               
               
                  Is-seba’ motiv, ibbażat fuq ksur ikkaratterizzat tal-Artikolu 41(2)(a) tal-Karta u fuq ksur tad-dritt għal smigħ.
               
            
                  8.
               
               
                  It-tmien motiv, ibbażat fuq ksur tal-prinċipju ta’ proporzjonalità, sa fejn is-sanzjoni ta’ tneħħija minn pożizzjoni hija l-iktar sanzjoni ħarxa prevista mir-Regolamenti tal-Persunal u li magħha l-Kummissjoni żiedet, barra minn hekk, tneħħija għal għomru tad-drittijiet għal pensjoni kollha.
               
            
                  9.
               
               
                  Id-disa’ motiv, ibbażat fuq użu ħażin ta’ poter mid-dipartimenti tal-PMO, minħabba li d-deċiżjoni ta’ tnaqqis tad-drittijiet għal pensjoni “pro tempore” tista’ tiġi adottata biss mill-Awtorità tal-Ħatra komposta minn tliet partijiet fil-qafas ta’ proċedura dixxiplinari ta’ tneħħija minn pożizzjoni, konformement mal-Artikolu 9(1)(h) tal-Anness IX tar-Regolamenti tal-Persunal.
               
            
                  10.
               
               
                  L-għaxar motiv, ibbażat fuq ksur tal-prinċipju ta’ ugwaljanza fit-trattament u tal-Artikolu 20 tal-Karta. Ir-rikorrent isostni li uffiċjal li tneħħa minn pożizzjoni għal raġunijiet infinitament iktar gravi minn dawk tar-rikorrent ġarrab sanzjoni ħafna iżgħar fir-rigward tal-ħlasijiet dovuti fuq il-pensjoni statutorja tiegħu.